b'\n_START_ARTICLE_\nKiiruna (taajama)\n_START_SECTION_\nKeskustan siirt\xc3\xa4minen\n_START_PARAGRAPH_\nVuonna 2004 tehtiin p\xc3\xa4\xc3\xa4t\xc3\xb6s, ett\xc3\xa4 Kiirunan nykyinen keskusta pit\xc3\xa4\xc3\xa4 siirt\xc3\xa4\xc3\xa4 kolmen kilometrin verran it\xc3\xa4\xc3\xa4n, koordinaatteihin 67\xc2\xb051\xe2\x80\xb21\xe2\x80\xb3N, 20\xc2\xb018\xe2\x80\xb22\xe2\x80\xb3E , koska on vaara, ett\xc3\xa4 keskusta vajoaa rautamalmin louhimisen takia. Siirt\xc3\xa4misen todettiin olevan edullisempaa kuin louhoksen hylk\xc3\xa4\xc3\xa4minen. Siirt\xc3\xa4minen tehd\xc3\xa4\xc3\xa4n v\xc3\xa4hitellen 2010-luvun aikana. Prosessi kest\xc3\xa4\xc3\xa4 vuosikymmeni\xc3\xa4. Keskusta on syrj\xc3\xa4ss\xc3\xa4 p\xc3\xa4\xc3\xa4v\xc3\xa4ylist\xc3\xa4, ja se tullaan siirt\xc3\xa4m\xc3\xa4\xc3\xa4n niiden varrelle. Erikoista siirt\xc3\xa4misess\xc3\xa4 on se, ett\xc3\xa4 siirret\xc3\xa4\xc3\xa4n suuriakin rakennuksia, esimerkiksi kaupungintalon torni ja kirkko.\n_START_SECTION_\nAvaruustutkimus ja teollisuus\n_START_PARAGRAPH_\nKiiruna on yksi Pohjoismaiden merkitt\xc3\xa4vimmist\xc3\xa4 avaruustutkimuksen keskuksista. Yliopistotasoista koulutusta tarjotaan Ruotsin avaruusfysiikan instituutin yhteydess\xc3\xa4 Luulajan teknillisen yliopiston avaruustieteiden kampuksella sek\xc3\xa4 vuonna 2007 alkaneessa Uumajan yliopiston avaruustekniikan koulutusohjelmassa. Lis\xc3\xa4ksi Kiirunassa toimii avaruuslukio._NEWLINE_Kiirunassa on Swedish Space Corporationin omistama, Pohjoismaiden aktiivisin avaruuskeskus Esrange. Esrangesta laukaistaan s\xc3\xa4\xc3\xa4havaintopalloja ja luotaussraketteja sek\xc3\xa4 pidet\xc3\xa4\xc3\xa4n yhteytt\xc3\xa4 naparadalla oleviin satelliitteihin. Esrangen yhteydess\xc3\xa4 on my\xc3\xb6s Euroopan avaruusj\xc3\xa4rjest\xc3\xb6n maa-asema._NEWLINE_Kiirunassa sijaitsee my\xc3\xb6s EISCAT-yhteis\xc3\xb6n tutka-asema jota k\xc3\xa4ytet\xc3\xa4\xc3\xa4n mm. ionosf\xc3\xa4\xc3\xa4rin ja magnetosf\xc3\xa4\xc3\xa4rin tutkimiseen samalla tavalla kuin HAARP-projektissa._NEWLINE_Kiirunaa on suunniteltu kaupallisia avaruuslentoja tarjoavan Virgin Galactic -yhti\xc3\xb6n Euroopan laukaisukeskukseksi.'